**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO** „**Dėl PRITARIMO DALYVAUTI PROJEKTE „GYNYBINIO IR GAMTOS PAVELDO KELIAI“ PARTNERIO TEISĖMIS“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti projekte „Gynybinio ir gamtos paveldo keliai“ partnerio teisėmis pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės Nr. 05.4.1-LVPA-K-808 „Prioritetinių turizmo plėtros regionų e-rinkodara“.

Paraiškos pateikimas, vertinimas ir sprendimo dėl projekto finansavimo priėmimas atliekamas pagal Lietuvos Respublikos ūkio ministro 2015 m. gruodžio 11 d. įsakymą Nr. 4-789 „2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės Nr. 05.4.1-LVPA-K-808 „Prioritetinių turizmo plėtros regionų e-rinkodara“ projektų finansavimo sąlygų aprašas Nr. 1. Paraiškų teikimo terminas – 2016 m. kovo 14 d. Paraiškų vertinimo būdas – konkursinis.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės 2016–2018 metų strateginiame veiklos plane (patvirtintame 2015 m. gruodžio 22 d. Klaipėdos miesto savivaldybės tarybos sprendimu Nr. T2-333) Subalansuoto turizmo skatinimo ir vystymo programoje (Nr. 02) yra numatyta priemonė (01 02 04) „Turizmo rinkodaros strategijos parengimas ir įgyvendinimas“ šio projekto įgyvendinimui.

Kauno miesto savivaldybė kartu su Kauno rajono, Klaipėdos miesto ir Plungės rajono savivaldybėmis inicijuoja projekto „Gynybinio ir gamtos paveldo keliai“ paraiškos pateikimą, siekiant įprasminti dabartinės Lietuvos teritorijoje esančius gynybinės paskirties gamtos ir kultūros paveldo objektus, pasitelkiant e. rinkodaros priemones, bei didinti vietovių lankomumą ir žinomumą. Gynybiniai ir gamtos objektai išsidėstę Lietuvos prioritetiniuose turizmo plėtros regionuose.

Pagrindinis Projekto partneris ir vykdytojas – Kauno miesto savivaldybės administracija. Projekto partneriai: Plungės rajono savivaldybės administracija, Kauno rajono savivaldybės administracija, Klaipėdos miesto savivaldybės administracija. Visos savivaldybės lygiomis dalimis prisidėtų prie projekto įgyvendinimo. Projekto partnerių sąrašas nėra baigtinis. Prisijungus naujiems partneriams ar jiems pasikeitus, Klaipėdos miesto savivaldybės administracijos dalis Projekte mažės, atitinkamai mažės ir lėšų, reikalingų Projektui įgyvendinti, dalis. Tarp projekto dalyvių būtų pasirašoma jungtinės veiklos sutartis.

Projekto trukmė – 24 mėnesiai.

Projekto tikslai – didinti gynybinės paskirties kultūros ir gamtos paveldo objektų Lietuvoje lankomumą ir žinomumą e. rinkodaros priemonėmis.

Projekto veikla: rinkodaros priemonių (internetinės svetainės sukūrimas, rinkodara socialiniuose tinkluose, mobili rinkodara, videoreklama internete, el. leidiniai, 3D turai, audiogidai, nuotraukos ir pan.) diegimas. Tinkamos išlaidos: kompiuterinės įrangos (kompiuteriai, serveriai ir pan.) įsigijimas, programinės įrangos, licencijų įsigijimas, turto draudimo išlaidos Projekto įgyvendinimo laikotarpiu, išlaidos su Projekto veikla susijusioms paslaugoms įsigyti, informavimo ir viešinimo priemonėms įgyvendinti skirtos išlaidos, Projekto administravimo išlaidos.

**3. Kokių rezultatų laukiama.**

Patvirtinus Klaipėdos miesto savivaldybės tarybos sprendimą, bus gautas pritarimas Savivaldybės administracijai dalyvauti partnerio teisėmis projekte „Gynybinio ir gamtos paveldo keliai“, Savivaldybės administracijos direktorius bus įgaliotas pasirašyti su Projekto teikimu bei įgyvendinimu susijusius dokumentus ir, Lietuvos Respublikos ūkio ministerijai priėmus sprendimą finansuoti projektą, bus skirtos lėšos Projektui įgyvendinti, bei per 2016 – 2018 metus bus įgyvendintas Projektas, skirtas Lietuvos prioritetiniuose turizmo plėtros regionuose esantiems gynybinės paskirties kultūros ir gamtos paveldo objektams įprasminti, pasitelkiant e. rinkodaros priemones ir didinant šių objektų lankomumą ir žinomumą.

Planuojami viešinti objektai Klaipėdos mieste: Klaipėdos pilies ir bastionų kompleksas, Klaipėdos piliavietė, Bastionų kompleksas (Jono kalnelis, Gelderno bastionas), Neringos fortas vad. Kopgalio Antrojo pasaulinio karo Sovietų Sąjungos karių palaidojimo vieta, Karo laikų slėptuvės, Gynybinis žiedas ir jį sudarantys bunkeriai, Žardės, Kuncų piliakalnis su gyvenviete, Purmalių piliakalnis.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Projekto vertė – iki 341,2 tūkst. eurų.

Klaipėdos miesto savivaldybės administracijos biudžetas Projekte – iki 85,3 tūkst. eurų. Didžiausia galima Projekto finansuojamoji dalis sudaro 85 procentus visų tinkamų finansuoti Projekto išlaidų. Pareiškėjas ir (arba) partneris privalo prisidėti prie Projekto finansavimo ne mažiau nei 15 procentų visų tinkamų finansuoti Projekto išlaidų, todėl Savivaldybės bendrojo finansavimo suma – iki 12,8 tūkst. eurų. Tikslus Savivaldybės bendrojo prisidėjimo lėšų poreikis Projektui įgyvendinti bus aiškus Projekto vykdytojui pasirašius Projekto finansavimo ir administravimo sutartį.

Numatyta, kad Projekto tinkamų finansuoti išlaidų dalis, kurios nepadengia Projektui skiriamo finansavimo lėšos, ir netinkamos finansuoti su Projektu susijusios išlaidos sudarys ne daugiau nei 5 proc. nuo Projekto vertės, t. y. iki 17,1 tūkst. eurų.

**6. Lėšų poreikis sprendimo įgyvendinimui.**

Planuojama, kad, Lietuvos Respublikos ūkio ministerijai priėmus sprendimą finansuoti Projektą, teisės aktui įgyvendinti 2016-2018 metais reikės iki 12,8 tūkst. eurų (iki 6 procentų partneriui tenkančio Projekto tinkamų finansuoti išlaidų vertės) ir papildomai iki 17,1 tūkst. eurų (iki 5 procentų Projekto biudžeto vertės) .

**Lėšos projektui įgyvendinti numatytos Subalansuoto turizmo skatinimo ir vystymo** programoje (02) pagal priemonę 01 02 04 „Turizmo rinkodaros strategijos parengimas ir įgyvendinimas“).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – priėmus siūlomą Savivaldybės tarybos sprendimo projektą – pateikus projekto paraišką, gavus finansavimą bei dalyvaujant projekte, didėtų Klaipėdos miesto gynybinės paskirties kultūros ir gamtos paveldo objektų lankomumas ir žinomumas, panaudotos modernios priemonės turistams pritraukti.

Neigiamos pasekmės arba rizika – jei projekto administravimas būtų vykdomas netinkamai ar aplaidžiai, tai būtų grėsmė nesusigrąžinti 85 % išlaidų.

|  |  |
| --- | --- |
| Tarptautinių ryšių, verslo plėtros ir turizmo skyriaus vedėja | Viktorija Jakubauskytė-Andriulienė |